ZAPISNIK

3. sjednice Vijeća Mjesnog odbora „Hrvatski narodni vladari”
održane u ponedjeljak, 23. kolovoza 2021. u 18.00 sati, u prostorijama Mjesnog odbora „Hrvatski narodni vladari”, Trg hrvatskih velikana 2/1

Nazočni članovi Vijeća Mjesnog odbora „Hrvatski narodni vladari”: Vanja Mladineo, Anja Pletikosa i Vanja Zubović.
Nenazočni članovi Vijeća: Jadranka Čučković i Tamara Bjažić Klarin

Predsjednica Vijeća Anja Pletikosa pozdravlja sve nazočne i konstatira da su na sjednici prisutne tri članice Vijeća, čime su stečeni uvjeti za raspravu. 

Predsjednica Vijeća daje na raspravu zapisnik sa sjednice održane 14. srpnja 2021., Vijeće bez rasprave jednoglasno prihvaća zapisnik.

Prisutne članice Vijeća Mjesnog odbora „Hrvatski narodni vladari” jednoglasno donose sljedeći 


DNEVNI RED

1. Prijedlog odluke o izmjeni Odluke o naknadi predsjednicima, potpredsjednicima i
članovima vijeća gradskih četvrti i vijeća mjesnih odbora, davanje mišljenja
2. Prijedlog za člana školskog odbora, donošenje zaključka
3. Prijedlog Odluke o izmjenama i dopunama Odluke o davanju u zakup i na drugo korištenje površina javne namjene – davanje mišljenja
4. Prijedlog Zaključka o podizanju Spomenika slovenskom pjesniku dr. Francu Prešernu
5. Izvještaj o malim komunalnim aktivnosti
6. Razno (dežurstva i komunikacije)


Ad. 1. Prijedlog odluke o izmjeni Odluke o naknadi predsjednicima, potpredsjednicima i
članovima vijeća gradskih četvrti i vijeća mjesnih odbora, davanje mišljenja

Sadržaj: 
Odbor za izbor i imenovanja Gradske skupštine Grada Zagreba uputio je predsjednicima vijeća na davanje mišljenja Prijedlog odluke o izmjeni Odluke o naknadi predsjednicima, potpredsjednicima i članovima vijeća gradskih četvrti i vijeća mjesnih odbora. Razlog za izmjenu Odluke o naknadi prvenstveno je racionalizacija troškova s ciljem smanjenja proračunskih rashoda. Izmjenom se predlaže smanjenje za 40 % iznosa naknade predsjednicima, potpredsjednicima i članovima vijeća gradskih četvrti i vijeća mjesnih odbora. 
Iste bi bile u većoj mjeri usklađene s naknadama gradskih zastupnika u Gradskoj skupštini Grada Zagreba koje su snižene Odlukom o izmjenama i dopuni Odluke o naknadama gradskim zastupnicima u Gradskoj skupštini Grada Zagreba i članovima njezinih radnih tijela (Službeni glasnik Grada Zagreba 8/21). Tom  izmjenom utvrđena je naknada za rad gradskim zastupnicima na sjednicama Gradske skupštine u iznosu 16.000,00 kuna neto godišnje, a što je maksimalno dozvoljen iznos predviđen Zakonom o izmjenama i dopunama Zakona o lokalnoj i područnoj (regionalnoj) samoupravi (NN 144/20).
Trenutno važeći tekst Odluke sadrži odredbu o tome da predsjednici, potpredsjednici i članovi VGČ i VMO u slučaju izostanka sa sjednica unutar jednog mjeseca imaju pravo na isplatu 50% iznosa naknade, a tek u slučaju izostanaka treći mjesec zaredom ostaju bez naknade. 
S obzirom na to da sudjelovanje na sjednicama vijeća čini obavezan dio rada predsjednika, potpredsjednika i članova vijeća gradskih četvrti i mjesnih odbora, predlaže se da se u slučaju izostanka sa sjednica vijeća tijekom jednog mjeseca predsjednicima, potpredsjednicima i članovima vijeća ne isplati naknada.

Mišljenje:
Vijećnice Vanja Mladineo i Anja Pletikosa podržavaju Prijedlog Odluke o smanjenju naknada. Slažu se s obzirom na nužnost racionalizacije troškova proračunskih rashoda. Vijećnica Pletikosa smatra da bi rad u mjesnom odboru trebao biti volonterski te da bi iznos naknada trebao biti jednak za sve vijećnike.

Vijećnica Vanja Zubović ne podržava Prijedlog Odluke o izmjeni. Smatra da je smanjenje naknada u iznosu od 40% preveliko te da vijećnici puno vremena utroše na poslove vezane uz mjesni odbor za minimalnu naknadu. Time znatno pada i motivacija vijećnika za rad. Također, ne slaže se sa odredbom da u slučaju izostanka sa sjednice vijećnici ne dobe nikakvu naknadu. Vijećnici rade i izvan sjednica: pripremaju sjednice, dežuraju u prostoru MO, čitaju materijale, informiraju se, obavljaju administrativne poslove u suradnji s Gradskim uredom, šetaju kvartom, osluškuju kvart i potrebe građana, komuniciraju s građanima itd. Svakome se može dogoditi izvanredni slučaj zbog kojega osoba nije u mogućnosti prisustvovati, a to ne znači da taj mjesec ta ista osoba nije ništa radila za mjesni odbor.

Vijeće nakon provedene rasprave donosi sljedeći

Z A K LJ U Č A K
o davanju mišljenja na Prijedlog odluke o izmjeni Odluke o naknadi predsjednicima, potpredsjednicima i
članovima vijeća gradskih četvrti i vijeća mjesnih odbora

1. Vijeće Mjesnog odbora „Hrvatski narodni vladari“ daju pozitivno mišljenje na  Prijedlog odluke o izmjeni Odluke o naknadi predsjednicima, potpredsjednicima i članovima vijeća gradskih četvrti i vijeća mjesnih odbora.
2. Ovaj zaključak bit će dostavljen Vijeću Gradske četvrti Donji grad.



Ad. 2. Prijedlog za člana školskog odbora, donošenje zaključka

U tijeku je Javni poziv za iskazivanje interesa za članstvo u školskim odborima osnovnih i srednjih škola te učeničkih domova Grada Zagreba.  Gradonačelnik Grada Zagreba imenuje po tri člana u školski odbor svake škole i domski odbor svakog učeničkog doma kojima je Grad Zagreb osnivač. Jedan član bit će imenovan na temelju prijedloga mjesne samouprave, dok se preostala dva člana imenuju na prijedlog posebnog povjerenstva nakon objavljenog javnog poziva za iskazivanje interesa.
Gradonačelnik je pozvao predsjednike MO da predlože po jednog člana za osnovnu školu koja djeluje na području MO. Iz MO HNV predlaže se vijećnica Vanja Mladineo.

Vijeće je većinom glasova za donijelo
Z A K LJ U Č A K

o Imenovanju članova školskih odbora i domskih odbora za srednje škole i učeničke domove na području Gradske četvrti Donji grad kojima je Grad Zagreb osnivač

1. Vijeće Mjesnog odbora Hrvatski narodni vladari za članicu školskog odbora predlaže vijećnicu Vanju Mladineo.
2. Ovaj će zaključak biti dostavljen Vijeću Gradske četvrti Donji grad.



Ad. 3. Prijedlog Odluke o izmjenama i dopunama Odluke o davanju u zakup i na drugo korištenje površina javne namjene – davanje mišljenja

Vijećnice podržavaju Odluku o izmjenama i dopunama Odluke o davanju u zakup i na drugo korištenje površina javne namjene, kojom se planira provoditi javni natječaj za zakup javnog prostora te ukinuti mogućnost podzakupa. 

Vijeće nakon provedene rasprave donosi sljedeći


Z A K LJ U Č A K
o davanju mišljenja na Prijedlog Odluke o izmjenama i dopunama Odluke o davanju u zakup i na drugo korištenje površina javne namjene

1. Vijeće Mjesnog odbora „Hrvatski narodni vladari“ daje pozitivno mišljenje na Prijedlog Odluke o izmjenama i dopunama Odluke o davanju u zakup i na drugo korištenje površina javne namjene.
2. Ovaj će zaključak biti dostavljen Vijeću Gradske četvrti Donji grad.



Ad. 4. Prijedlog Zaključka o podizanju Spomenika slovenskom pjesniku dr. Francu Prešernu

Sadržaj: Stručna služba gradonačelnika uputila je predsjednicima vijeća dopis u kojemu traži mišljenje na podizanje spomenika slovenskom pjesniku Francu Prešernu. Autor rada bit će Metod Frlic, a spomenik će biti postavljen na šetnici uz jezero Bundek, dio Zaprudski otok. Veleposlanstvo Republike Slovenije i Slovenski dom Zagreb financirat će postavljanje Spomenika, a priprema temelja za postavljanje, popločenje prilaza i krajobrazno uređenje okoliša financirat će se iz proračuna Grada Zagreba.

Vijećnice podržavaju Prijedlog Zaključka o podizanju Spomenika slovenskom pjesniku dr. Francu Prešernu.

Vijeće nakon provedene rasprave donosi sljedeći


Z A K LJ U Č A K
o davanju mišljenja na Prijedlog Zaključka o podizanju Spomenika slovenskom pjesniku dr. Francu Prešernu


1. Vijeće Mjesnog odbora „Hrvatski narodni vladari“ daje pozitivno mišljenje na Prijedlog Zaključka o podizanju Spomenika slovenskom pjesniku dr. Francu Prešernu.

2. Ovaj će zaključak biti dostavljen Vijeću Gradske četvrti Donji grad.




Ad. 5. Izvještaj o malim komunalnim akcijama

Predsjednica Vijeća ukratko je izvijestila o onim komunalnim aktivnostima koje su se odvijale u periodu između dvije sjednice, točnije od 19. do 24.07., 26. do 31.07. te 09. do 13.08. na području Mjesnog odbora. Radi se o rutinskim tjednim aktivnostima Čistoće (pranje ulica, odvožnja smeća), Zrinjevca (uređivanje zelenih površina) te o jednoj akciji Zagrebačkih cesta odnosno promjeni šahta ispred Račkoga 3. Vijećnice su se dogovorile da će jednom tjedno izaći na teren kako bi i dalje ove akcije tekle po svom rasporedu. Nakon rasprave postavljena su neka pitanja koja se tiču financijskog plana i Plana malih komunalnih aktivnosti – kako pratiti tijek financija, kako pratiti obavljanje određenih radova koji stoje u planu za GČ te koji su koraci potrebni kako bi se planirale buduće aktivnosti i akcije. Odlučeno je da će se do sljedeće sjednice Predsjednica informirati na sve ove teme. 


Ad. 6. Razno (dežurstva i komunikacije)

Vijeće je većinom glasova ZA donijelo
 
Z A K LJ U Č A K

O DEŽURANJU ČLANOVA MJESNOG ODBORA HRVATSKI NARODNI VLADARI

1. Vijeće MO Hrvatski narodni vladari donosi zaključak kojim se vijećnice obvezuju dežurati u prostorijama MO HNV prvu srijedu u mjesecu u periodu od 18 do 20 h.

2. Ovaj Zaključak bit će upućen Gradski ured za mjesnu samoupravu.

3. Zaključak  će biti objavljen na oglasnoj ploči u sjedištu Mjesnog odbora.



Vijeće je većinom glasova ZA donijelo



Z A K L J U Č A K

l.  Političkoj stranci Zagreb je naš! odobrava se povremeno korištenje dvorane u objektu mjesne samouprave, Zagreb, Trg hrvatskih velikana 2/1, u terminu petkom od 18-20 sati.

2.  Prostor iz točke 1. ovog zaključka koristit će Zagreb je naš! bez naknade.

3. Zagreb je naš! se obvezuje sa prostorom prilikom korištenja postupati sa pažnjom dobrog gospodara.

4. O povremenom korištenju prostora iz točke l. ovog zaključka Gradski ured za mjesnu samoupravu izdat će odobrenje o korištenju, a u skladu s ovim zaključkom.



Sjednica je završila u 18:45 sati.
Zapisnik je vodila Vanja Zubović.

Predsjednica Vijeća
Mjesnog odbora „Hrvatski narodni
vladari”

Anja Pletikosa



